Concha Jerez

**Concha Jerez** (Las Palmas, Kanaria Handikoa, 1941 urtarrilaren 1a) diziplina anitzeko kanariar artista, telebista ekoizlea eta konpositorea da, arte kontzeptualean aitzindaria. Hedabideen azterketa kritikoa da bere lanaren ardatz nagusietako bat.

## Bizitza 
Piano ikasketak Madrilgo Goi Mailako Musika Errege Kontserbatorioan egin zituen eta 1958-1959 ikasturtean beka bat lortu zuen Arlingtonen (AEB), non alderdi politiko eta sozialekiko interesa agertzen hasi zen eta horrek eraman zuen Madrilgo Unibertsitate Konplutentsean Zientzia Politikoak ikastera.

### Ibilbide artistikoa 
1970ean arte bisualetan aritzea erabaki zuen eta 1973an egin zuen lehen erakusketa.

Franco jeneralaren diktadurapean oraindik., hedabideen papera, zentsura, eta autozentsura bere ibilbide artistikoan presente egon ziren. 1976an bere lehen instalazio handia aurkeztu zuen, *Autocensura*, paper inprimatura mugatua oraindik, eta 1983an *Retorno al comienzo* instalazioa aurkeztu zuen Malpartidako Vostell Museoan. Ondoren, era guztietako aukera teknologiko berriak erabiltzeko ateak ireki zituen: bideoa, instalazio interaktiboak, argazkiak, Sarerako lanak, soinu-instalazio hutsak...

Ordutik, Jerezek performancearen esparruan eta *instalazioa in situ* obra gisa kontzeptuaren garapenean oinarritu du bere lana, espazio handietan, horietako askotan bitarteko desberdinen baliabide espresiboak konbinatuz. Espainiako artista kontzeptualen lehen belaunaldiko kide gisa onartua izan da.

80ko hamarkadaren hasieran hasi zen bideo-sorkuntzarekin. Bere lehen bideo-instalazioan eskailerarekin hitz egiten zuen, denbora errealarekin, denbora birtualarekin eta denbora mentalarekin lan eginez. 1984an, Madrilgo Arte Ederren Zirkuluan egindako Nazioarteko Lehen Bideo Jaialdian aurkeztu zen. Laurogeiko hamarkadan, halaber, Osnabrückeko (Alemania) Medien Artearen Lehenengo Jaialdian instalazio bat egitera gonbidatu zuten, eta hiriari buruzko lan bat aurkeztu zuen, Udaletxeko Bakearen Aretoa zenari buruzkoa.

Concha Jerezen konposizio-jarduera 1980ko hamarkadaren amaieratik dago irratiari lotuta, eta irrati-artelanak egin ditu Europako hainbat irratirentzat.

1976az geroztik, hainbat proiektutan parte hartu du José Iges konpositore eta diziplina anitzeko artistarekin, eta harekin Madrilgo La Tabacaleran "*Media Mutaciones"* aurkeztu zuen 2015ean. 70eko hamarkadako ondarearekin eta gaur egungo ikusizko eta soinuzko praktikekin lotutako lanak biltzen ditu.

2014ko uztailetik 2015eko urtarrilera, Gaztela eta Leongo Arte Garaikideko Museoak (Musac) "*Interferencias en los medios"* erakusketa jarri zuen.

2015ean, Arte Plastikoen Sari Nazionala irabazi zuen, *"teknologien erabileran aitzindaria den dimentsioagatik, aro analogikotik kultura digitalerako igarotzea markatu duen artista-belaunaldi baten adierazgarria izateagatik, bere ikerketa, sorkuntza eta berrikuntzekin"*, eta sorkuntza kontzeptualean egindako lanagatik.

Jerez, gainera, irakasle izan da 1991tik 2011ra Salamancako Arte Ederren Fakultatean.

Feminismoa eta oro har ezkerrekoa den jarrera oso presente daude bere lanean, baina baita hortik kanpo ere.

Jerez emakumeen eta artisten hainbat elkartetako antolatzailea, antolatzaileetako kidea eta oinarrizko militantea izan da, besteak beste, Arte Bisualetako Emakumeen Elkartekoa (MAV), 2012an sari bat eman ziona bere ibilbidea aitortzeko.

2018an, Madrilgo Udaleko Centro Centrok antolatutako "*La NO comunidad"* erakusketa kolektiboan parte hartu zuen, *Soliloquios cotidianos* lanarekin.Uneko bakardadeari buruzko entsegu gisa aurkeztutako erakusketa.

2018an, Espainiako Konstituzioaren 40. urteurrena zela eta, "*Textos autocensurados.Versión 1,1976"* lana hautatu zuten Sofía Erregina Arte Zentroa Museotik "*Artearen boterea"* erakusketarako zetozen lanen artean, eta lehen aldiz kokatu zen Diputatuen Kongresuaren eta Senatuaren egoitzetan.

2020ko uztailaren 28tik 2021eko urtarrilaren 11ra bitartean, Jerezek Sofia Erregina Arte Zentroa Museoan egin zuen "*Que nos roban la memoria"* erakusketa. Erakusketak museoko Sabatini eraikineko lau gune berezi erabiltzen ditu, artistak irudikatu nahi duen oroimenaren iragaitearen irudikapen gisa. Lehen aldia da pinakotekak artista berean lau kokaleku aldi berean erabiltzen dituena.

## Sariak eta aitorpenak 
Besteak beste, sari hauexek jaso ditu:
* 2011: Arte Ederretako Merezimenduaren Urrezko Domina.
* 2012: Ikusizko Arteetako Emakumeen Saria (MAV)
* 2015: Arte Plastikoen Sari Nazionala.
* 2017: Arte Plastikoetako Velazquez Saria
* 2018: Kanarietako Urrezko Domina.
* 2024: ENATE-ARCOmadrid saria, 2020ko 'Entre Escrito Autocensurados' lanagatik.

## Erreferentziak 
## Ikus, gainera 
* Esther Ferrer
* Eugènia Balcells

## Kanpo estekak